**В 21 часа ще бъде отворен коридор на границата на Австрия с Унгария за преминаване на блокираните български граждани**

Българските граждани, блокирани с автомобили и автобуси на границата между Австрия и Унгария, ще бъдат пропуснати тази вечер около 21 часа през Унгария и Румъния като за това е осигурен специален коридор.

Това съобщи вицепремиерът и министър на външните работи Екатерина Захариева на брифинг в Министерския съвет.

30-километрова опашка се е образувала на австрийско-унгарската граница на вход към Унгария, след като страната затвори границите си за пътници като мярка срещу разпространението на коронавируса.

Екатерина Захариева два пъти разговаря с унгарския си колега Петер Сиярто – вчера и днес, и получи уверение, че българските автомобили и автобуси ще бъдат пропуснати. Българският вицепремиер е разговаряла и с румънския си колега Богдан Ауреску за осигуряване на коридор.

„Ще бъде осигурен кортеж през Унгария и Румъния, за да могат нашите сънародници да се приберат“, заяви Екатерина Захариева.